b'\n_START_ARTICLE_\n\xc5\xa0vedijos l\xc4\x97nai\n_START_PARAGRAPH_\n\xc5\xa0vedijos l\xc4\x97nai, arba \xc5\xa0vedijos grafyst\xc4\x97s (\xc5\xa1ved. l\xc3\xa4n)\xc2\xa0\xe2\x80\x93 \xc5\xa0vedijos administraciniai teritoriniai vienetai, egzistuojantys paraleliai su kitais administraciniais vienetais\xc2\xa0\xe2\x80\x93 provincijomis. Yra 21 l\xc4\x97nas. Pagal Europos S\xc4\x85jungos Teritorini\xc5\xb3 statistini\xc5\xb3 vienet\xc5\xb3 nomenklat\xc5\xabr\xc4\x85 priskiriami NUTS 3 lygmeniui. Kiekvienas l\xc4\x97nas dar suskirstytas \xc4\xaf komunas, kuri\xc5\xb3 \xc5\xa1iuo metu suskai\xc4\x8diuojama 290.\n_START_SECTION_\nTeisin\xc4\x97 b\xc5\xabkl\xc4\x97\n_START_PARAGRAPH_\n\xc5\xa0vedijos l\xc4\x97nai turi vietos savivald\xc4\x85 \xe2\x88\x92 gubernijos administracij\xc4\x85 (l\xc3\xa4nsstyrelse), skiriam\xc4\x85 \xc5\xa0vedijos vyriausyb\xc4\x97s. Ji yra atskaitinga vyriausybei bei parlamentui \xe2\x88\x92 rikstagui. Administracijos u\xc5\xbedavinys yra koordinuoti vietos savivald\xc4\x85 pagal vyriausyb\xc4\x97s ir parlamento vykdom\xc4\x85 politik\xc4\x85, atsi\xc5\xbevelgiant \xc4\xaf vietines ypatybes ir reikalavimus._NEWLINE_Kiekvienas l\xc4\x97nas turi renkam\xc4\x85 taryb\xc4\x85 \xc4\xaf vietos savivald\xc4\x85 \xe2\x88\x92 landsting\xc4\x85 (landsting). Svarbiausias landstingo u\xc5\xbedavinys yra r\xc5\xabpintis socialiniu ir medicininiu apr\xc5\xabpinimu savo l\xc4\x97ne.\n_START_SECTION_\nIstorija\n_START_PARAGRAPH_\nL\xc4\x97nai buvo \xc4\xafsteigti 1634\xc2\xa0m., Akselio Oksen\xc5\xa1terno iniciatyva, siekiant modernizuoti \xc5\xa1alies administravim\xc4\x85. Iki tol \xc5\xa0vedijoje egzistavo provincijos, kurios i\xc5\xa1liko kaip alternatyvi, tradicin\xc4\x97 administravimo sistema iki m\xc5\xabs\xc5\xb3 dien\xc5\xb3. Kai kurie l\xc4\x97nai suformuoti provincij\xc5\xb3 pagrindu ir sutapo su provincij\xc5\xb3 teritorijomis, arba su provincij\xc5\xb3 dalimis. L\xc4\x97nai ap\xc4\x97m\xc4\x97 ne tik \xc5\xa0vedijos, bet ir Suomijos teritorijas, kurios priklaus\xc4\x97 \xc5\xa0vedijos karalystei._NEWLINE_Per istorij\xc4\x85 kai kurie l\xc4\x97nai keit\xc4\x97 pavadinimus, buvo suskaidomi (pvz., Norlando l\xc4\x97nas 1645\xc2\xa0m. padalintas \xc4\xaf tris dalis), neretai jungiami (paskutinis jungimas \xc4\xafvyko 1999\xc2\xa0m., i\xc5\xa1 trij\xc5\xb3 l\xc4\x97n\xc5\xb3 suformuojant Vestra Jotaland\xc4\x85). 1809\xc2\xa0m. \xc5\xa0vedija buvo priversta atiduoti 5 rytinius l\xc4\x97nus Rusijos imperijai, kurie v\xc4\x97liau tapo Suomijos teritorija ir dav\xc4\x97 pagrind\xc4\x85 Suomijos l\xc4\x97n\xc5\xb3 vystymuisi (pastarosios po daugyb\xc4\x97s reform\xc5\xb3 panaikintos 2010\xc2\xa0m.).'